Minicalcolator Papy

Ël minicalcolator Papy a l'é n'àbaco ch'a pija 'l nòm da sò ideator, ël matemàtich Georges Papy.

A l'é constituì da vàire taulëtte quadrà, mincadun-a spartìa an quatr casele quadrà da le median-e dle bande e piassà da drita a snistra për arpresenté ël pòst ocupà ant un nùmer da j'unità dij vàire órdin: as peul donca parlesse ëd taulëtta dj'unità, dle desen-e e via fòrt.
Minca casela a l'é colorà (ëd sòlit a-i é na casela bianca, un-a rossa, un-a viòla e un-a maròn ansima a minca taulëtta), për giuté la përcession visiva.
Ij nùmer a son arpresentà an butand dij geton (o d'àutri oget) ant le casele dle taulëtte con la convension che un geton a arpresenta 1, 2, 4 o 8 a sconda ch'as treuva an na casela bianca, rossa, viòla o marròn.
Cand ansima a na taulëtta a-i é un nùmer da 10 an su, as gavo ij geton corëspondent e as na buta un ansima a la taulëtta ch'a ven sùbit pì a snistra.
As fa an manera che andrinta a minca casela a-i é mai pì che un geton; sòn a sarìa a dì che ansima a minca taulëtta as travaja ant la base 2.

Cost àbaco a përmet ëd travajé ëdcò con ij nùmer decimaj.

Categorìa:Àlgebra
Categorìa:Utiss